Segun ken ni Mr. Obas Billy Y. Baclig, Municipal Technologist ken Seed Inspector, DA-LGU Cabugao a naresistansia dagitoy a kabaruanan a bin-i a mayataday unay kadagiti rainfed area, saline area (matapliakan ti apgad), submerge area (lungog/kalubuan) ken irrigated area. Iti panagballigi daytoy umuna a pannakaipadas daytoy a teknolohia ditoy Cabugao, innayon ni Mr. Baclig a mamulaanton ti amin a mayat a pagmulaan ti pagay a kaaduanna nga agbakante agsipud ta awan ti maitutop a klase ti pagay a maimula.
Imbatad met dagiti Agrikultor ti DA ken ti ILIARC a mapaboran dagiti mannalon no agmulada met laeng iti pagay no kastoy a paniempo tapno mabalanse ti suplay ti produkto nangruna ta no puro nateng ket bigla nga agsuek ti presio iti merkado no adu unay ti maapit a nateng.
Mangnamnama ni Mr. Nereo S. Daproza, Municipal Rice Program Coordinator, DA-LGU Cabugao, a mabalanse ti kaadu ti apit ita a panagmumula agsipud ta namantener a namulaan dagiti disso a mayat ti pagay ket saan a makatakatan ti suplay a bagas nupay kaaduan ita ti nagmula ti tabako.
Nupay kasta, naynay a panagmonitor ti ar-aramidenda iti opisinada iti DA-LGU tapno maantisiparan dagiti tumaud a pakaseknan dagiti mannalon a dida kabaelan a solbaren iti naimulada.
Paset ti programa ti agdama nga administrasion nga idauluan ni Mayor Edgardo “Ediboy” S. Cobangbang, Jr. ti pannakatingiting/pannakaiwayat dagiti epektibo nga addang tapno mamantener ti umdas a produksion ti bagas a kangrunaan a kasapulan dagiti umili.
Ti ILIARC 5 Hectares Cluster Techno-Demo iti Sitio Callaguip, Barangay Baclig ket as-asistiran ti sibubukel a kameng ti DA-LGU Cabugao nga idauluan ni MA Zenaida S. Andrada ken Field Agricultural Technologist Dionicia R. Seatriz. # (Web Situational Report)
ilo_Latn ilo_Latn ilo_Latn ilo_Latn ilo_Latn ilo_Latn